Berit Eika åbner debatten om Gymnasiereformen på FMDK 2016
Channel: Aarhus Universitet
Date: 2016-06-16

Danmarks gymnasieskoler står overfor en ny reform. I de forløbne forhandlinger har særligt optagelseskravet været kardinalpunkt for debatten og er samtidig blevet symbolet på den overordnede vision for gymnasieskolens fremtidige udvikling. Antallet af unge på en gymnasial uddannelse skal mindskes, og kravene skal tilsvarende højnes.

Men hvad sker der, når studenterhuen er sat, milepælen fejret, og de unge er klar til at tage hul på et nyt kapitel som dannet medborger? Hvilken betydning har reformen haft for de unge studenters faglige og studiemæssige kompetencer - kort sagt: Hvad indeholder den rygsæk, som de skal bære med sig videre op i uddannelsessystemet og frem til det første job? Og matcher indholdet de forventninger og krav, som stilles fra gymnasiernes primære aftagere - de længere videregående uddannelser?